**Берекет Бақытжанұлы Кәрібаев**

**ҚР ҰҒА академигі,**

**әл-Фараби атындағы Қазақ ұлттық**

 **университетінің профессоры,**

**тарих ғылымдарының докторы.**

**Алматы, Қазақстан**

**bereket.bk64@gmail.com**

**Қазақ Елін әлемге танытып жүрген археолог -ғалым**

**(Академик Ж.Қ.Таймағамбетовтың 70 жасқа толуына орай)**

 Қазіргі күндері еліміздің гуманитарлық ғылымдары, оның ішінде тарих ғылымы бойынша шетелдік ғалымдармен бірге бірлескен халықаралық ғылыми зерттеулер мен ізденістер жүргізіп, ел абыройын асқақтатып жүрген тарихшылар ішінде есімдері ел ішінен гөрі алыс, жақын шетел жұрттарына жақсы таныс бірнеше тарихшыларымыз бар. Солардың бірі – ҚР ҰҒА академигі, ҚР Ұлттық Музейінің бас ғылыми қызметкері, тарих ғылымдарының докторы, профессор Жәкен Қожахметұлы Таймағамбетов. Биылғы жылдың желтоқсан айының ортасында ол 70 жасқа толады. Соған орай елімізді әлемге танытып жүрген тарихшы-маман туралы бір-екі ауыз сөз айтуды жөн көріп отырмын.

 Ж.Қ.Таймағамбетовтың есімін алғаш рет есітуім мен есте қаларлықтай араласуым мынадай жағдайда болып еді. 1985/1986 жылғы оқу жылының бірінші семестрінің соңына таман сол кездегі тарих факультетінің деканы, профессор У.Х.Шәлекеновтен естідім. Сол кезде ол кісі факультетте этнография музейін ұйымдастырып жатыр екен де, оған экспонаттарды ауылдардан іздестіріп жүр екен. Біздің топқа да келіп, хабарлама ретінде айтып кетті. Бірінші курстан кейін ұстазымыз М.Е.Елеуовтың басшылығымен бір жарым ай бойы Жамбыл облысының Шу ауданының Баласағұн ауылы (бұрынғы Калинин колхозы) жанындағы Ақтөбе қалашығында археологиялық қазба жұмысына экспедиция мүшесі ретінде қатыстым. Ал одан кейін бір ай бойы туған ауылымда болдым да, қол бос кезде ауылдың солтүстік жағындағы құмдардың жылжуынан кейін пайда болған тақырланған жерлерді аралап, әртүрлі тастардан жасалған садақ, найза ұштарын тауып, оларды университетке алып келдім. Бірден оларды деканымыз У.Х.Шәлекеновке көрсеттім. Ол кісі тастардың бәрін қарап шығып, «Бұлармен Жәкен Таймағамбетов деген ағайың айналысады, ол тарих институтында істейді, соған алып бар»,- деді. Содан 2-3 рет тарих институтындағы Таймағамбетов отыратын кабинетке барып, таба алмай кеттім. Дегенменде ауылдан алып келген тас дәуірінің жалпы саны 50-60-тай ескерткішін студенттік жылдары, одан кейінгі алғаш отбасын құрып, пәтерден пәтерге, жатақханадан жатақханаға көшіп жүрген жылдары өзіммен бірге алып жүрдім. Анда-санда бір қажетті заттарды іздеген кезде ғана оларды үйдегі өз заттарым арасынан кездестіріп қалып, бәрін ерінбей бір қарап шығып, қайта орап қойып жүрдім. Сөйтіп, уақыт өтіп жатты. Ол тас дәуірінің ескерткіштері тек Жәкен Таймағамбетов университетке толығымен ауысқан кезде ғана экспонат ретінде қалың көпшіліктің көзайымына айналды.

 Университетті бітірген соң Қазақстан тарихы (бұрынғы ҚазССР тарихы) кафедрасына ассистент болып қалдырылдым. 1 айдан соң еліміздегі барлық тарихшылар құрмет тұтатын, аса беделді, сыйлы тұлға - кафедра меңгерушісі, тарих ғылымдарының докторы, профессор Дина Исабайқызы Дулатова өзіне қоғамдық негізде орынбасар етіп алды. Сол кездерден бастап елімізге танымал тарихшылардың басым бөлігімен таныс бола бастадым. Жәкен Қожахметұлымен де сол жылдары таныс болып кеттік. Оның отбасымен жақын таныс-біліс қылған оқиғаға қызы Динараны Қазақстан тарихы пәнінен қосымша дайындауым жатты. Сөйтіп, Жәкең университетке толық ауысып келгенше дейін таныс болдық.

 1999 жылы Ж.Қ.Таймағамбетов әл-Фараби атындағы ҚазҰУ-дың Тарих факультетіне профессор қызметіне тұрақты түрде ауысып келді. Сол тұстан бастап онымен етене араласып кеттік. Ал 1-2 жылдан кейін Ж.Таймағамбетов ТМД елдері арасында алғаш рет Қазақстанда, әл-Фараби атындағы ҚазҰУ-да Палеолит музейін ашты. Музей жасақталып жатқанда Жәкеңе ұзақ жылдар бойы өзіммен бірге алып жүрген және сары майдай сақтап жүрген тас дәуірі кезеңдерінің ескерткіштері туралы айттым. Ол бірден оларды әкелуді өтінді. Осылайша, Арал теңізінің солтүстік батыс жағалауындағы Ақеспе елді мекенінің жанынан табылған тас дәуірінің ескерткіштерін арада 15-16 жыл өткеннен кейін тас дәуірінің Қазақстандағы ең белгілі, танымал жетекші маманы Ж.Таймағамбетовке тапсырдым. Ол экспонаттардың университеттің Палеолит музейінен орын алғаны мен үшін өте зор қуаныш болды. Міне, сол кездерден бастап арада қалыптасқан жақсы бір қарым-қатынас үзілмей жалғасып келеді.

 Күні бүгінге дейін тарих ғылымы бойынша ғылым докторы, профессор болған ұстаздарым туралы және әріптес, жақсы сыйласып араласқан тарихшылардың аға буын өкілдері туралы 20-ға жуық мерейтойлық мақалалар жазыппын. Мақалалар жазу барысында олардың өмір жолдарымен таныса отырып, болашақ ғалымдардың қалыптасу жолында бірнеше заңдылықтардың болатынын байқадым. Әрине, ол заңдылықтардың алғашқысы, олардың тарихшы мамандығына кездейсоқ емес, арман қуып келуі жатады. Бірақта олардың бәрінің алдында арман есігі бірден ашыла қоймаған екен. Профессор көкелеріміздің бір тобы тарихшы болуы үшін мектептен соң бірден университетке түсіп, студент атанса, ал бір тобы бірден жолы болмай, бірнеше жылдан кейін ғана арман есігін ашады. Ал, бір тобы, я студент болмай, я студент емес те болмай, студент болуға үміткер болып жүрген екен. Мүмкін, ол әдейі сынақ та болған шығар. Асыл армандарға жету үшін алдымен, табандылықты талап еткен шығар.

 1953 жылдың 14 желтоқсанында Қостанай облысының қазіргі Қарабалық ауданында дүниеге келген Жәкен Қожахметұлы орта мектепті жақсы бітірсе де бірден жоғары білімге қолы жете қоймайды.1971-1974 жылдары өзі оқыған мектепте бастауыш класс мұғалімі, көрші аудандағы орта мектепте еңбек пен дене шынықтыру пәнінің мұғалімі, КСРО ІІМ Қарағанды Жоғары Мектебінің тыңдаушысы, көрші аудандағы астық совхозының құрылыс бөлімінің жұмысшысы, «Алматыкультбытстрой» тресіне қарасты СМУ-18 мекемесінде жұмысшы болып істейді. Ақыры, «Тама берсе тамшы да тас жарады» дегендей, Жәкеңнің табандылығы алға шығып, барлық қиындықтар артта қалады да, 1974 жылы арманының есігі айқара ашылып, әл-Фараби атындағы ҚазҰУ-нің (бұрынғы С.М.Киров атындағы ҚазМУ) Тарих факультетінің студенті атанады.

 1974-1979 жылдары университет қабырғасында жүріп, Жәкен Қожахметұлы болашақ тарихшыға тән екінші заңдылықты басынан өткереді. Ол – бірінші курстан бастап «Археолог» атты студенттік ғылыми үйірменің белсенді мүшесі, келесі курстан бастап оның төрағасы болып, көзге түсе бастайды. Болашақ профессор көкелеріміз студент кезінен университеттік, аймақтық, республикалық және бүкілодақтық көлемдегі ғылыми конференцияларға қатысып, жүлделі орындарға ие болып, өздерінің ертеңін анықтай айқындай бастайды. Жәкен Қожахметұлы да студенттік жылдары Душанбе, Ашхабад, Самарқанд, Ташкент, Мәскеу қалаларында өткен бүкілодақтық студенттік ғылыми конференцияларда баяндамалар жасайды. Қазіргі күндері академик атанып жүрген Жәкеңнің ғалым ретіндегі тұлғалық болмысы сол кезден бастап-ақ қалыптаса бастайды. Қарап отырсақ, «Болар бала басынан» дегендей, ғылым докторы, профессор болғандардың бәрі студент кезінен бастап, ғылымға үйірсектеніп, оның бір мәселелерімен қызығып айналыса бастайды. Академик Жәкен Қожахметұлы да осы заңдылыққа сай, студент кезінен бастап, археология ғылымына, оның ішінде тас дәуірінің археологиясының «ауруына» ұшырайды.

 Кешегі кеңестік, одан кейін Отандық тарихнамада 1946 -1953 жылдарды соғыстан кейінгі кезең деп атау қалыптасқан. Осы кезең жылдарында өзімізге еңбектері де, есімдері де жақсы таныс тарихшы - ғалымдардың, тарих ғылымдарының докторлары, профессорлар қауымының бір бөлігі дүние есігін ашқан екен. Соғыстан кейінгі алғашқы 4-5 жылда, яғни 1946-1949 жылдар аралығында әріптестеріміздің бір бөлігі, ал екінші бөлігі одан кейінгі 4-5 жылда, яғни 1950-1954 жылдары дүниеге келеді. Алғашқы топтағыларға өзіміздің ұстаздарымыз, әрі қазіргі кезде әріптестеріміз, профессорлар: М.Қ.Қойгелдиев, М.Е.Елеуов, Қ.С.Қаражан, Қ.Т.Жұмағұлов, Т.О.Омарбеков (марқұм), Қ.М.Атабаев (марқұм), М.Ж.Тәшеновтер жатса, екінші топқа – профессорлар: Ж.Б.Әбілхожин, С.Е.Әжіғали, А.Тоқтабай, Х.М.Әбжанов, Ә.Т.Төлеубаев, Ж.Қ.Таймағамбетов, А.Б.Қалыштар жатады. Бұл жерде қандай заңдылықтардың болғанын анықтау қиын, дегенменде факт осындай. Соғысқа дейінгі жылдар мен соғыс жылдары туылған тарихшылар шоғырының жалғасы ретінде, өзіндік бір толқынды қалыптастырған тарихшылар қауымының екінші бөлігінің алды қазіргі күндері өздерінің жетпіс жылдық мерейтойларын атап өте бастаса, қалғандары мерейтойларына дайындалып жатыр деуге болады. Солардың бірі өзіміз кейіпкер етіп алып отырған тарихшымыз - ҰҒА академигі, тарих ғылымдарының докторы, профессор Жәкен Қожахметұлы Таймағамбетов.

 Қазақ халқында «Отызында орда бұзбаған, қырқында қамал алмас» деген мақал бар. Бұл сөз жастарды қайрау үшін, жігерлендіру үшін, саналы түрде бір мақсат пен бір бағдарға бағыттау үшін айтылған деп ойлаймын. Өткен ғасырдың 50-80-шы жылдары кеңестік кезеңде жоғары білім мен ғылым саласында жұмыс жасайтындарға, оның ішінде қоғамдық және гуманитарлық ғылымдар саласы бойынша еңбек ететіндерге докторлық қорғап, профессор атағына ие болу тек 50-ден асып 60-70-ке жасқа таянғанда ғана жүзеге асатын іс деп есептелетін. Сол себепті де осы бағыттағы ғылым саласында жүргендер алпыс жастың о жағы мен бұ жағына жақындағанда докторлық диссертация жұмысын жазуды, оны қорғауды ойластыра бермейтін. Ғылым Академиясының жүйесіндегі ғылыми - зерттеу институттарында жұмыс істейтін және аса талантты, ерекше қабілетті мамандар ғана 40 жасқа жетпей докторлық диссертацияларын қорғайтын. Ондай тұлғалар, әрине, саусақпен санарлықтай ғана. Олардың бұл ғылыми жеңістерін нағыз ерлікке балап жатады. Осыған қатысты бір-екі мысал келтіре кетсек. Атақты тарихшы Ермұхан Бекмаханов 33 жасында докторлық диссертациясын қорғап, 34-інде профессор атанған. Академик Манаш Қабашұлы Қозыбаев 1969 жылы 38 жасында, академик Кеңес Нұрпейісов те 1973 жылы 38 жасында докторлығын қорғаған тарихшы ағаларымыз. «Жүзден жүйрік, мыңнан тұлпар» деп өз ортасында осындай оза шауып, бәйге алған жандарға айтылса керек. Тарих ғылымының өзіндік ерекшеліктерін ескере келе, біз мұндай тұлғаларды ғылымда ерен ерлік жасаған адамдар қатарына қосамыз.

 Кеңес Нұрпейісов ағамыздан кейін, өкінішке орай 20 жылдай уақыт бойы еліміздің тарих ғылымында қырық жасына дейін ғылым шыңын ешкім бағындыра алмады. Тек тәуелсіздік таңының сәулесі оятқандай немесе қамшылағандай сол тұстағы бір шоғыр тарихшылар ғылым докторы атанып, өздерін ғылыми ортада мойындата бастайды. Осы жерде сөзіміз жалаң болмас үшін қысқаша болса да аздаған деректерге жүгіне кетелік. Соғыстан кейінгі кезеңнің 1950-1953 жылдардағы екінші кезеңінде дүниеге келгендер арасында тарих ғылымының шыңына 40 жасқа дейін көтеріліп, алдыңғы буын ағаларының ғылымдағы ерлік дәстүрін жалғастырған ғалымдар мыналар: профессор Ә.Т.Төлеубаев – 39 жасында, профессор, академик Хангелді Махмұтұлы Әбжанов – 39 жасында, профессор Ж.Б.Әбілхожин – 40 жасында докторлық диссертацияларын қорғайды. Ж.Қ.Таймағамбетов те 1993 жылы 40 жасқа толық толмай тұрып, Ресейдің Новосібір қаласындағы Ресей Ғылым Академиясы Сібір Бөлімі Тарих және этнография институтының Диссертациялық Кеңесінде жарияланған ғылыми жұмыстарының негізінде «Қазақстан палеолиті. Негізгі мәселелері» атты тақырыпта ғылыми баяндама жасап, тарих ғылымдарының докторы ғылыми дәрежесін иеленеді. Осылайша, Жәкен Қожахметұлы университетке кеш түскеніне қарамастан, өзінің табандылығы мен еңбекқорлығы, ізденімпаздығы мен өзі қалаған мамандыққа деген сүйіспеншілігі арқасында қатарының алдына шығып, қырық жасқа толмай-ақ тарих ғылымының биік шыңына көтеріледі. Сонымен бірге ол - екі елдің РФ мен Қазақстанның ғылым докторы ғылыми дәрежесін иеленген еліміздегі санаулы тарихшы-ғалымдардың бірі болып саналады.

 Белгілі бір тұлға туралы сөз еткенде оның жүрген жолы мен сіңірген еңбегі сол тұлғаның аты-жөнімен қатар тұрады да, олардың бәрі ұқсас ұғымдарға айналып кетеді. Археолог Жәкен Таймағамбетов десек, есімізге бірден Қазақстанның палеолит дәуірі, тас ескерткіштері, Новосібір қаласындағы КСРО ҒА СБ Тарих, философия және филология Институты және бірлескен Халықаралық археологиялық экспедициялар еске түседі. Осы ұғымдардың әрқайсысын археолог Жәкен Қожахметұлының өмірімен байланыстыра отыра, жеке мақалалар жазуға болады. Енді қысқаша болса да солардың бірнешеуіне тоқтала кетелік.

 Жәкен Қожахметұлы студент кезінде-ақ археологиялық экспедицияларға қатысып, мамандыққа деген құштарлығын қалыптастырса, аспирантурада саналы түрде Оңтүстік Қазақстан өңіріндегі зерттеп отырған тас дәуірінің ерте кезеңі – палеолиттік ескерткіштер – үңгірлер мен ежелгі адамдардың тұрақтары, олардың әртүрлі тастардан жасалған еңбек құралдарын зерттейді. Ал тарих ғылымдарының кандидаты ғылыми дәрежесін иеленгеннен кейін оның зерттеу объектісінің аумағы кеңейіп, бүкіл Қазақстан аумағын қамтиды. Оның ғылыми есептеріне көз жүгіртсек, 1984-1992 жылдары еліміздің Жезқазған, Қарағанды, Маңқыстау, Атырау, Жамбыл, Оңтүстік Қазақстан, Қызылорда, Павлодар, Алматы, Семей, Шығыс Қазақстан, Талдықорған, Ақтөбе, Батыс Қазақстан облыстары аумақтарында дербес археологиялық барлаулар мен қазбалар жүргізіп, тас дәуірінің әртүрлі кезеңдеріне жататын көптеген ескерткіштерді тауып, зерттейді. Зерттеулер барысында Ж.Қ.Таймағамбетов еліміздің әртүрлі өңірлерінен – Қызылтау, Саяқ, Шоқтас, Қошқорған, Мұғаджар, Ембі, Өзен, Майбұлақ, Үшбұлақ, Тәттібұлақ атты палеолиттік тұрақтарды алғаш ашады және олар туралы материалдарды алғашқы болып ғылыми айналымдарға енгізеді.

 1992 жылдан бастап Жәкен Қожахметұлы Қазақстан аумағындағы бес археологиялық отрядтар мен экспедицияларға жетекшілік жасай отыра, шетелдің он шақты елдерінің археолог мамандарымен бірлескен 3 ірі Халықаралық археологиялық экспедицияға бірлескен жетекші болады. Осы жылдардан бастап Ж.Таймағамбетов өзінің қалайша евразиялық ғалымға айналып кеткенін сезбей де қалады. ТМД елдерінен басқа ол Европа, Азия, Африка, Америка құрлықтарындағы ғылымы дамыған елдерде өткен халықаралық ғылыми жиындарда Қазақ Елінің жалғыз археолог-маманы ретінде ғылыми баяндамалар жасайды.

 Бүгінгі күндері өзінің жетпіс жылдық мерейтойы қарсаңында академик Ж.Қ.Таймағамбетов еліміздегі археология ғылымының палеолит дәуірін зерттейтін ең жетекші маманы, ТМД елдеріне танымал археолог – ғалым. Оның негізгі зерттеу тақырыптары – Қазақстан аумағын алғашқы адамдардың қоныстануы мәселесі, олардың материалдық және рухани мәдениеті, өте ежелгі дәуірлердегі евразия аумағындағы миграциялық үдерістер мен этникалық байланыстар мәселелері. Бұл мәселелер – қысқа мерзімде және бір елдің мамандары шешетін мәселе емес, керісінше, ұзақ мерзімге арналған және алты құрлықтың жетекші мамандарының бірлесіп қарастыратын мәселесі болып табылады. Қазіргі кезең – сол ұзақ мерзімнің алғашқы кезеңі болып табылады және оның іргетасының қаланып жатқан кезеңіне жатады. Сондай халықаралық ауқымды жобада Қазақ Елі атынан Жәкен Қожахметұлының болуы бізді қуантады. Сондай-ақ бұл жобаның өміршең екендігі және үлкен нәтижелер беретіндігі сөзсіз.

 Қазақ халқында «Еңбек – бәрін де жеңбек», «Атақ та, абырой да - еңбекте», «Еңбек етсең емерсің» деген және тағы басқа еңбектің абыройын көрсететін мақалдар мен мәтелдер өте көп. Осы аталған мақалдарды тікелей археолог Жәкен Қожахметұлына арнап айтылған ба деп қаласыз. Онымен араласа бастағаннан бері ерте көктемнен бастап ол алдағы жазғы экспедицияларының қамына кірісіп кетеді. Сол кеткеннен күздің соңына таман ғана ол Алматыға бет бұрады. Жолығып әңгімелесе қалсаң айтатыны – жазғы экспедициясы Қазақстанның қай өңірлерінде өткені, қай жерлерде барлау жұмыстары жүргізілгені, қанша шетелдіктердің келіп, қатысқаны, қандай жаңалықтар ашылғаны және тағы сол сияқты жаңалықтарға толы әңгімелер. Тіпті, экспедиция барысында болған тосын, адам күлер қызықты, әңгімелер де айтылып жатады. Жәкен Қожахметұлының нағыз маман ретіндегі бір ерекшелігі, оның қазба жұмыстары барысындағы әр қадамды, әр жұмысты видео-фотоларға түсіріп отыруы жатады. Әр жылдағы қазба жұмыстарының қорытындысы не жеке мақала, не экспедиция мүшелерімен бірлесіп жазған ұжымдық монография ретінде көп ұзамай жарық көріп жатады. Міне, мұны нағыз қажырлы еңбек деп айтуға болады.

 Жәкен Қожахметұлы шынайы таза ғылыми еңбегінің арқасында 2020 жылы ҚР ҰҒА толық мүшесі (академик) болып сайланды, 2022 жылы мемлекет басшысының жарлығымен «Парасат» орденімен, 2022 жылы ҚР Президенті жанындағы Ұлттық Кеңестің мүшесі болды. 2019 жылы Жапон императорының «Восходящее солнце. Золотые лучи с шейной лентой» орденімен, 2013 жылы ҚР еңбек сіңірген қайраткері атағымен, 2001 жылы БжҒМ Ш.Уәлиханов атындағы сыйлығымен және тағы басқа көптеген үкіметтік, ведомстволық сый-марапаттармен марапатталды. Мұның бәрін төккен тердің, жазып жаряланған жұмыстардың өтеуі деп білеміз.

 Жәкен Қожахметұлы қазіргі күндері еліміздегі және алыс-жақын шетелдердегі ғылыми мекемелердің, ғылыми Кеңестердің, диссертациялық Кенестердің, ғылыми журналдардың ақылдастар кеңесінің мүшесі болып табылады. Мұнан біз оның еліміз бен еуразиялық аумақтағы елдерде өте танымал ғалым екендігін, оның пікірлері мен ойларының ғылым үшін өте қажетті екендігін білеміз.

 Өзінің жетпіс жылдық мерейтойы қарсаңында туған күн иесіне ыстық лебіздер білдіре отыра, оған денінің саулығын, өз басы мен отбасының амандығын, ұл-қыздары мен немере-шөберелерінің қызығына тоймауын, елі-жұртының тыныштығы мен бақытын, шығармашылығының табысты болуын және қаламы мен күрегінің әрқашанда қолында болуын тілейміз.